อัตราเงินเฟ้อทั่วไป สาเหตุยังคงเป็นราคาพลังงานที่ปรับตัวสูง คาดว่าอัตราเงินเฟ้อยังคงขยายตัวต่อเนื่อง
นายรณรงค์ พูลพิพัฒน์ ผู้อำนวยการสำนักงานนโยบายและยุทธศาสตร์การค้า เปิดเผยว่า ดัชนีราคาผู้บริโภคของไทย เดือนพฤษภาคม 2565 เท่ากับ 106.62 โดยอัตราเงินเฟ้อทั่วไป อยู่ที่ร้อยละ 7.10 (YoY) เมื่อเทียบกับเดือนเดียวกันของปีก่อน ปัจจัยหลักยังคงเป็นราคาพลังงานและอาหารที่ปรับตัวสูงขึ้น เช่นเดียวกับหลายประเทศ ทั้งประเทศสหรัฐอเมริกาและประเทศในแถบยุโรป โดยมีสินค้ากลุ่มพลังงานที่ปรับตัวสูงขึ้นตามราคาตลาดโลก การยกเลิกการตรึงราคาก๊าซหุงต้มทำให้ราคาทยอยปรับเพิ่มขึ้น และการปรับเพิ่มค่าไฟฟ้าผันแปร (Ft) มีสาเหตุจากอุปสงค์ที่เพิ่มขึ้นตามการฟื้นตัวของเศรษฐกิจ การตึงตัวของอุปทานและมาตรการคว่ำบาตรระหว่างประเทศ สำหรับประเทศในกลุ่มอาเซียน รวมถึงประเทศไทย อัตราเงินเฟ้อโดยเฉลี่ยยังสูงไม่มากนัก และคาดการณ์ว่าเงินเฟ้อทั่วไปของไทยปีนี้ จะเคลื่อนไหวในกรอบร้อยละ 4.0 - 5.0 ซึ่งเป็นระดับที่เหมาะสมกับสถานการณ์ปัจจุบัน  ขณะที่ฐานราคาของเดือนพฤษภาคม 2564 ค่อนข้างต่ำ ทำให้ราคาสินค้าและบริการในเดือนพฤษภาคมที่ผ่านมามีการปรับตัวสูงค่อนข้างมาก อย่างไรก็ตาม ข้าวสาร เครื่องนุ่งห่ม ค่าเช่าบ้าน ค่าเล่าเรียน ยังคงลดลงอย่างต่อเนื่อง สำหรับดัชนีราคาผู้ผลิต เดือนพฤษภาคม 2565 สูงขึ้นร้อยละ 13.3 (YoY) เป็นการปรับสูงขึ้นในทุกหมวดสินค้า โดยเฉพาะหมวดผลิตภัณฑ์อุตสาหกรรม และหมวดผลิตภัณฑ์จากเหมือง ซึ่งมีสินค้ากลุ่มปิโตรเลียม ก๊าซธรรมชาติและสินค้าที่เกี่ยวเนื่อง  สาเหตุยังคงเป็นราคาพลังงานที่ส่งผลต่อค่าขนส่งและราคาวัตถุดิบนำเข้า รวมทั้งเงินบาทที่อ่อนค่าและต้นทุนการผลิตอื่นๆ อย่างไรก็ตาม ภาคการท่องเที่ยวและการส่งออกของไทยมีแนวโน้มปรับตัวดีขึ้น จะเป็นปัจจัยบวกที่ส่งผลให้ผู้บริโภคเกิดความเชื่อมั่นต่อเศรษฐกิจไทยได้ในระยะต่อไป แนวโน้มอัตราเงินเฟ้อ เดือนมิถุนายน 2565 มีแนวโน้มขยายตัวต่อเนื่อง จากราคาน้ำมันเชื้อเพลิงที่อยู่ในระดับสูงส่งผลต่อราคาค่าขนส่งและโลจิสติกส์ รวมถึงมีการขยายเพดานการตรึงราคาน้ำมันดีเซล การปรับราคาก๊าซหุงต้ม (LPG) เพิ่มขึ้นแบบขั้นบันได ซึ่งจะสิ้นสุดในเดือนมิถุนายนนี้ และการปรับขึ้นค่าไฟฟ้าผันแปร (Ft) รวมถึงสินค้าอุปโภค-บริโภค โดยเฉพาะอาหารสดและอาหารสำเร็จรูปที่ปรับราคาสูงขึ้นตามต้นทุนการผลิต การระงับการส่งออกสินค้าในหลายประเทศและความต้องการสินค้าที่เริ่มฟื้นตัวจากภาคการท่องเที่ยวและการส่งออก จะเป็นปัจจัยเสี่ยงที่จะทำให้เงินเฟ้อทั่วไปของไทยยังคงเพิ่มขึ้นต่อเนื่อง